Anne Baxter

Anne Baxter (7. toukokuuta 1923 Michigan City, Indiana – 12. joulukuuta 1985 New York, New York) oli yhdysvaltalainen Oscar-palkittu näyttelijä.

Baxter aloitti elokuvauransa 1940-luvun alussa. Hänen uransa tunnetuimpia elokuvia ovat muun muassa Orson Wellesin ohjaama Mahtavat Ambersonit (1942), Veitsen terällä (1946), Kaikki Eevasta (1950), Neljä helmeä (1952), Minä tunnustan (1953) ja Kymmenen käskyä (1956). Elokuvasta Veitsen terällä hän voitti parhaan naissivuosan Oscar-palkinnon.

Baxterin ura kesti melkein 50 vuotta, joiden aikana hän näytteli elokuvissa, televisiossa ja teatterissa. Elokuvauransa Baxter päätti vuonna 1980, minkä jälkeen hän näytteli televisiossa kuolemaansa 1985 asti.

Nuoruus
Anne Baxter syntyi 7. toukokuuta 1923 Indianan Michigan Cityssä myyntimies Kenneth Stuart Baxterin (1893–1977) ja tämän vaimon Catherine Dorothy Baxterin (1894–1979) lapseksi. Hänen äitinsä isä oli arkkitehti Frank Lloyd Wright.http://www.walkoffame.com/anne-baxterhttp://www.findagrave.com/cgi-bin/fg.cgi?page=gr&GRid=55715725

Baxterin isä oli merkittävä Seagrams Distillery Companyn johtaja. Perhe muutti melko pian Annen syntymän jälkeen Bronxvillen kylään New Yorkin osavaltiossa. Annen ollessa kymmenvuotias perhe muutti New Yorkin kaupunkiin, jossa Anne kävi maineikasta Brearley Schoolin tyttökoulua. Kymmenvuotiaana hän pääsi osallistumaan Broadway-näytelmään, jossa Helen Hayes oli pääosassa. Näytelmän seurauksena Anne vaikuttui teatterimaailmasta niin paljon, että ilmoitti perheelleen aikovansa näyttelijäksi. 13-vuotiaana hän esiintyi jo vakinnaisesti Broadwaylla. Tällöin Anne myös opiskeli näyttelemisen alkeita kuuluisan opettajan ja näyttelijä Maria Uspenskajan ohjastuksessa ja opiskeli New Yorkissa Theodora Irvine School of the Theaterissa vuodet 1934–1936.http://www.tcm.com/tcmdb/person/11741|13796/Anne-Baxter/

Ura
Uran alku Broadway’n lavoilla
Baxter teki ensimmäisen näyttelijänsuorituksen jo kymmenvuotiaana Helen Hayesin tähdittämässä näytelmässä. 13-vuotiaasta lähtien Baxter esiintyi Broadwayn lavoilla vakinnaisesti. Hänen näytelmiään olivat muun muassa komedia Seen But Not Heard (1936), jossa Anne oli isossa osassa Elizabeth Winthropina; näytelmää esitettiin 60 näytöstä syyskuusta marraskuuhun sekä komedia There’s Always a Breeze (1938) ja draama Madame Capet (1938), joiden jälkeen Anne lähti toistamiseen Hollywoodiin vuonna 1939.

Elokuvauran ensiaskeleet Hollywoodissa
Baxter oli jo 14-vuotiaana vuonna 1937 Hollywoodissa elokuvakoe-esiintymisissä. Koska hän oli vielä liian nuori aloittamaan elokuvauraa, Baxter palasi vielä New Yorkiin Broadwaylle. Baxter palasi vuonna 1939 takaisin Hollywoodiin aloittaakseen nyt vähän vanhempana elokuvauran. 16-vuotias Baxter oli ehdolla rouva DeWinterin rooliin jännityselokuvaan Rebekka (1940) ja kävi koekuvauksissa roolia varten. Baxter menetti roolin Joan Fontainelle, koska ohjaaja Alfred Hitchcock piti Baxteria liian nuorena rooliin. Kuitenkin Baxter sai pian seitsemän vuoden sopimuksen 20th Century Foxin kanssa elokuvamogulien hänet nähtyään.

Baxter teki ensiesiintymisensä elokuvissa westernissä Aavikon salaisuus (1940), jossa hänellä oli sivurooli Joan Johnsonina ja vastanäyttelijänä Wallace Beery. Baxter näytteli elokuvissa The Great Profile (1940) ja Charleyn täti (1941), joista Baxter ei saanut vielä huomiota. Vuoden 1941 elokuva Suursuon salaisuus toi Annelle nyt tähteyttä ja roolikin oli tasokas, mutta kriitikot eivät vaikuttuneet Annesta, hänen roolistaan tai koko elokuvasta.

Huippuvuodet
Ohjaaja Orson Welles valitsi Baxterin näyttelemään draamaelokuvaan Mahtavat Ambersonit (1942), jossa Baxterilla oli vastanäyttelijänä Joseph Cotten, jonka tytärtä Anne näytteli. Ambersonit sai neljä Oscar-ehdokkuutta, ja Baxter sai nyt enemmän kuuluisuutta. Vuonna 1943 Baxter näytteli Billy Wilderin ohjaamassa Tie Kairoon, jossa hänellä vastanäyttelijänä oli Franchot Tone. Samana vuonna häneltä ilmestyi Pohjantähti, joka sai kuusi Oscar-ehdokkuutta vuonna 1944. Pohjantähdessä hänellä oli vastanäyttelijöinä Dana Andrews, Walter Huston, Walter Brennan, ja Lewis Milestone ohjasi elokuvan. Tästä elokuvasta tuli hänen pienimuotoinen läpimurtonsa ja Pohjantähti oli kassa- että arvostelumenestys, ja Baxterkin sai osakseen kriitikoilta erinomaista palautetta.

Vuonna 1944 Baxterin elokuva Guest in the House menestyi vähän, mutta Odottamaton vieras (1944) sen sijaan sai menestystä, vaikka kriitikot eivät vaikuttuneet elokuvasta. Baxter näytteli elokuvassa tulevan aviopuolisonsa kanssa, jonka kanssa hän avioitui vuonna 1946. Baxter näytteli Tyrone Powerin ja Gene Tierneyn kanssa vuoden 1946 draamaelokuvassa Veitsen terällä, josta Baxter voitti vuonna 1947 Oscar-palkinnon parhaasta naissivuosasta sekä parhaan naissivuosan Golden Globen. Myöhemmin Baxter kertoi, että Veitsen terällä sisälsi hänen ainoan loistavan suorituksensa sairaalakohtauksessa, missä Sophien hahmo "menettää aviomiehensä, lapsensa ja kaiken muun". Baxter sanoi, että hän "oli elänyt uudelleen veljensä kuoleman", joka oli kuollut vain kolmivuotiaana.https://archive.is/20120525223827/http://www.classicimages.com/articles/2009/12/31/past_articles/baxteranne.txt Samana vuonna hän näytteli Paul Munin kanssa elokuvassa Enkeli olan takana. Vuonna 1947 Baxter oli kertojana Betty Grablen tähdittämässä menestyselokuvassa Kevytmielinen äitini sekä oli naispääosassa elokuvassa Lentävät huimapäät William Holdenin ollessa miespääosassa. Vuonna 1948 Baxter näytteli Clark Gablen ja Lana Turnerin kanssa sotadraamassa Paluu kotiin ja oli naispääosassa rikoselokuvassa Polttava aurinko, missä Gregory Peck ja Richard Widmark myös näyttelivät.

Vuonna 1950 Baxter valittiin toiseen naispääosaan, Eve Harringtonin rooliin, draamaelokuvaan Kaikki Eevasta (1950) monista harkituista naistähdistä. Elokuvassa näyttelivät myös Bette Davis, George Sanders, Celeste Holm ja Marilyn Monroe. Baxter sai vuonna 1951 roolisuorituksestaan parhaan naispääosan Oscar-ehdokkuuden, mutta hävisi sen Judy Hollidaylle, joka voitti sen roolistaan elokuvasta Eilen syntynyt. Kaikki Eevasta oli ehdokkaana yhteensä 14 Oscar-palkintoon, joista se voitti kuusi. Kaikki Eevasta on myös Baxterin tunnetuin elokuvaroolisuoritus. Samana vuonna Baxterilta oli ilmestynyt myös elokuva Sheriffin tytär, jossa Monroekin oli esiintynyt. 1950-luvulla Baxter näytteli teatterissa elokuvien ohella. Vuonna 1952 Baxter näytteli episodielokuvassa Neljä helmeä, joka koostui viidestä tarinasta. Baxter oli näytellyt kolmannessa The Last Leaf -osiossa, jonka ohjasi Jean Negulesco. Vuonna 1953 Baxter näytteli Broadwaylla Tyrone Powerin kanssa Charles Laughtonin John Brown’s Body -näytelmässä, joka perustuu Stephen Vincent Benétin runoelmaan. Vuonna 1953 Baxter allekirjoitti sopimuksen Warner Brothersin kanssa kahdesta elokuvasta. Näistä ensimmäinen oli Alfred Hitchcockin draama Minä tunnustan (1953), jossa hänen vastanäyttelijänä oli Montgomery Clift; toinen elokuva oli Fritz Langin ohjaama film noir Sininen gardenia (1953), jossa Baxter näytteli murhasta syytettyä naista. Baxter muistetaan myös hyvin suuresta roolistaan Egyptin kuningatar Nefertarina Cecil B. DeMillen ohjaamassa eeppisessä draamassa Kymmenen käskyä (1956), jossa Baxterilla oli vastanäyttelijänä Charlton Heston Mooseksena.

Kymmenen käskyn jälkeen Baxter sai vähemmän elokuvarooleja, koska hänellä ei ollut sopimusta minkään studion kanssa. Baxter alkoi käyttää lahjojaan freelanceriin. Hän myös jatkoi teatteriuraansa ja aloitti televisiossa esiintymisen vuonna 1957. Baxterilta ilmestyivät western Väkivaltainen Texas (1957), jossa hänellä oli vastanäyttelijänä jälleen Charlton Heston, mysteeritrilleri Vääristynyt varjo (1958) ja komediadraama Seitsemännentoista nuken kesä (1959). Baxter teki myös Broadway-roolin näytelmässä The Square Root of Wonderful, joka sai ensi-iltansa 30. lokakuuta 1957. Näytelmää esitettiin 45 näytöstä joulukuuhun asti. Hän näytteli myös näytelmissä Suite in Two Keys (1958) ja Light Up the Sky (1958).

1960-luvulle mentäessä Baxter teki vielä elokuvat Cimarron (1960), Kuuma katu (1962) ja Syyllistä etsitään (1962). Elokuvat olivat tasokkaita ja saivat Oscar-ehdokkuuksia. Kuumassa kadussa näyttelivät myös Jane Fonda ja Barbara Stanwyck. Elokuvien jälkeen Baxter piti neljän vuoden tauon elokuvista. Television puolella Baxter teki erilaisia rooleja sarjoihin Se parhaiten nauraa... vuosina 1957–1960, The DuPont Show with June Allyson vuonna 1960 ja Hitchcock esittää vuonna 1963. Baxter vieraili myös visailuohjelmassa What’s My Line? "Mystery Guestsissa". Baxter näytteli myös vierailevaa roistoa Zelda Suurta kahdessa jaksossa supersankarisarjassa Batman vuonna 1966. Baxter näytteli myös toista roistoa, kasakoiden kuningatarta Olgaa, jonka vastassa oli Vincent Pricen näyttelemä Munapää kolmessa jaksossa Batmanin kolmannessa tuotantokaudessa vuonna 1967. Samana vuonna hän näytteli William Castlen kauhukomediassa Ruumis karkuteillä.

Loppuvuodet
Baxter palasi Broadwaylle 1970-luvulla näytelmään Applause (1970–1972), Kaikki Eevasta -elokuvan musikaaliversioon, Margo Channingin rooliin tällä kertaa. Bette Davis oli näytellyt Margoa elokuvaversiossa vuonna 1950. Baxter korvasi Lauren Bacallin, joka voitti Margon roolista Tony-palkinnon. Vuonna 1974 Baxter näytteli näytelmässä Noël Coward in Two Keys. 1970-luvulla Baxter oli usein vieraana ja sijaisjuontaja keskusteluohjelmassa The Mike Douglas Show, koska Baxter ja ohjelman juontaja Mike Douglas olivat keskenään ystäviä. Baxter näytteli murhanhimoista elokuvatähteä Nora Chandleria rikossarjassa Columbo jaksossa "Haudattu menneisyys" vuonna 1973. Baxter kirjoitti vuonna 1976 kirjan Intermission: A True Story.http://www.tcm.com/tcmdb/person/11741|13796/Anne-Baxter/bibliography.html

Vuonna 1980 Baxter näytteli viimeisessä jääneessä elokuvassaan Jane Austen Manhattanilla. Vuonna 1981 Baxter esiintyi minisarjassa Eedenistä itään Fayen roolissa. Vuonna 1983 Baxter sai yhden pääosista draamasarjasta Hotel. Hän korvasi Bette Davisin tämän sairastumisen takia. Baxter näytteli Victoria Cabot’ia sarjassa aina kuolemaansa 1985 saakka; yhteensä 75 jaksossa. Jakso "Horizons", joka esitettiin 21. toukokuuta 1986, omistettiin Baxterin muistolle tekstillä "Good Night Sweet Princess" (suom. Hyvää yötä rakas prinsessa).

Baxter sai 8. helmikuuta 1960 elokuvaurastaan tähden Hollywood Walk of Famelle, Hollywoodiin osoitteeseen 6741 Hollywood Boulevard. Anne Baxter painoi Gregory Peckin kanssa käden- ja jalanjälkensä ja kirjoitti nimikirjoituksensa märkään betonilaattaan Grauman’s Chinese Theatren edustalle 15. joulukuuta 1949.

Yksityiselämä
Baxter meni vihille ensimmäisen kerran näyttelijä John Hodiakin (1914–1955) kanssa 7. heinäkuuta 1946. He saivat tyttären Katrina Hodiak (myöhemmin Vonditter), joka syntyi 9. heinäkuuta 1951. Baxter ja Hodiak erosivat 27. tammikuuta 1953. Baxter syytti myöhemmin itseään erosta.

Baxter avioitui toisen aviomiehensä, Randolph Galtin, kanssa 18. helmikuuta 1960. Galt oli yhdysvaltalainen karjatilan omistaja, jonka karjatila sijaitsi Australiassa lähellä Sydneyä. Baxter ja Galt tapasivat toisensa, kun Baxter oli kuvaamassa elokuvaansa Seitsemännentoista nuken kesä (1959). Baxter jätti Hollywoodin Katrinan kanssa, ja he muuttivat asumaan Galtin kanssa hänen syrjäiselle 37 000 eekkerin kokoiselle karjatilalle, joka sijaitsi 180 mailia pohjoiseen Sydneystä, Girosta (lausuessa Ghee-ro). Avioliittonsa aikana he saivat kaksi tytärtä, Melissan (s. 1961) ja Maginelin (s. 1963). Maginelin syntymän jälkeen perhe muutti takaisin Kaliforniaan. Galt ilmoitti yhtäkkiä, että he muuttaisivat 11 000 eekkerin kokoiselle ranchille Grantsin kaupungin eteläpuolelle, New Mexicoon. Sitten he muuttivat Havaijille ennen kuin asettuivat lopullisesti takaisin Kaliforniaan, Brentwoodin kaupunginosaan Los Angelesiin. Baxter ja Galt erosivat vuonna 1969. Melissa Galtista tuli sisustussuunnittelija ja kirjailija, joka asuu Georgian Atlantassahttp://www.meredy.com/annebaxter/ , ja Maginel ryhtyi roomalaiskatoliseksi nunnaksi Roomassa, Italiassa.

Baxter meni uusiin naimisiin 30. tammikuuta 1977 pörssivälittäjä David Kleen kanssa. Heidän avioliittonsa jäi kuitenkin lyhyeksi, kun Klee kuoli yllättäen sairauteen. Tuore aviopari oli ostanut rönsyilevän kiinteistön Eastonista, Connecticutista, jonka he olisivat laajasti kunnostaneet. Klee ehti kuitenkin kuolla 15. lokakuuta 1977 ennen kuin remontti oli valmis. Talo suunniteltiin muistuttavan Frank Lloyd Wrightin "prairie school" -arkkitehtuuria. Baxter ei enää mennyt naimisiin Kleen kuoleman jälkeen. Baxterilla oli talo Länsi-Hollywoodin kaupungissa. Hän kuitenkin asui ja piti ensisijaisesti Connecticut-taloaan kotinaan. Baxter oli myös aktiivinen The Connecticut Early Music Societyn hyväntekijä.

Baxter oli muotisuunnittelija ja elokuvapuvustaja Edith Headin pitkäaikainen ystävä. He tapasivat ensimmäisen kerran Kymmenen käskyä -elokuvan kuvauksien aikana. Head esiintyi cameoroolissa Baxterin kanssa Columbon "Haudattu menneisyys" -jaksossa vuonna 1973. Headin kuoleman aikaan vuonna 1981 Melissa Galt, joka oli Headin kummityttö, peri Headilta tämän korukokoelman.

Kuolema
Anne Baxter sai aivoaneurysmavuodon 4. joulukuuta 1985, kun hän oli viittilöimässä taksia New Yorkissa Madison Avenuella. Baxter vaipui tajuttomuuteen ja kuoli kahdeksan päivää myöhemmin 62-vuotiaana 12. joulukuuta Lenox Hill -sairaalassa Manhattanilla.

Baxter haudattiin Wright-suvun hauta-alueelle Lloyd–Jones-hautausmaalle (tunnetaan myös nimellä Unity Chapel -hautausmaa) Spring Greenin kylään, Wisconsiniin.http://www.findagrave.com/cgi-bin/fg.cgi?page=gr&GRid=4039

Filmografia
ElokuvatVuosiSuomenkielinen nimiAlkuperäinen nimiRooli1940  Aavikon salaisuus  20 Mule Team  Joan Johnson The Great Profile  Mary Maxwell1941  Charleyn täti  Charley’s Aunt  Amy Spettigue Suursuon salaisuus  Swamp Water  Julie1942  Yhdennellätoista hetkellä  The Pied Piper  Nicole Rougeron Mahtavat Ambersonit  The Magnificent Ambersons  Lucy Morgan1943  Merten vinttikoirat  Crash Dive  Jean Hewlett Tie Kairoon  Five Graves to Cairo  Mouche Pohjantähti  The North Star  Marina Pavlov1944  Yksi kaikkien – kaikki yhden puolesta  The Fighting Sullivans  Katherine Mary Sullivan Purppurasydän  The Purple Heart  Anne (ääni) The Eve of St. Mark  Janet Feller Guest in the House  Evelyn Heath Odottamaton vieras  Sunday Dinner for a Soldier  Tessa Osborne 1945  Häväistysjuttu hovissa  A Royal Scandal  kreivitär Anna Jaschikoff1946  Villi ori Smoky  Smoky  Julie Richards Enkeli olan takana  Angel on My Shoulder  Barbara Foster Veitsen terällä  The Razor’s Edge  Sophie MacDonald1947  Lentävät huimapäät  Blaze of Noon  Lucille Stewart Kevytmielinen äitini  Mother Wore Tights  kertoja (ääni)1948  Paluu kotiin  Homecoming  rouva Penny Johnson Jerichon muurit  The Walls of Jericho  Julia Norman Irlannin taivaan alla  The Luck of the Irish  Nora Polttava aurinko  Yellow Sky  Constance Mae "Mike" 1949  Tapasimme sateessa  You’re My Everything  Hannah Adams1950  Sheriffin tytär  A Ticket to Tomahawk  Kit Dodge Jr. Kaikki Eevasta  All About Eve  Eve Harrington 1951  Follow the Sun  Valerie Hogan1952  Autiomajan salaisuus  The Outcasts of Poker Flat  Cal Neljä helmeä  O. Henry’s Full House  Joanna Goodwin Kaikki olemme uskottomia  My Wife’s Best Friend  Virginia Mason1953  Minä tunnustan  I Confess  Ruth Grandfort Sininen gardenia  The Blue Gardenia  Norah Larkin1954  Rakkauden leikkipaikka  Carnival Story  Willie Rummelplatz der Liebe  cameorooli1955  Bulevardien öitä  Bedevilled  Monica Johnson Salainen toive  One Desire  Tacey Cromwell Kullanetsijät  The Spoilers  Cherry Malotte1956  La Pazin murhaajatar  The Come On  Rita Kendrick Kymmenen käskyä  The Ten Commandments  Nefertari Väkivaltainen Texas  Three Violent People  Lorna Hunter Saunders 1958  Vääristynyt varjo  Chase a Crooked Shadow  Kimberley Prescott 1959  Seitsemännentoista nuken kesä  Summer of the Seventeenth Doll  Olive 1960  Cimarron  Cimarron  Dixie Lee1962  Kuuma katu  Walk on the Wild Side  Teresina Vidaverri Syyllistä etsitään  Mix Me a Person  tohtori Anne Dyson 1965  Jerry – perheen musta lammas  The Family Jewels  cameorooli 1966  Las siete magníficas  Mary Ann 1967  Ruumis karkuteillä  The Busy Body  Margo Foster Kane 1969  Campus Heat  nainen1971  Pako helvetistä  Fools’ Parade  Cleo The Late Liz  Liz Addams Hatch 1972  Lapin 360  nainen 1980  Jane Austen Manhattanilla  Jane Austen in Manhattan  Lilliana ZorskaTelevisioelokuvat Vuosi Suomenkielinen nimi Alkuperäinen nimi Rooli 1967  Vainottu muukalainen  Stranger on the Run  Valverda Johnson 1968  Companions in Nightmare  Carlotta Mauridge1970  Viimeinen kierros  The Challengers  Stephanie York Ritual of Evil  Jolene Wiley 1971  If Tomorrow Comes  neiti Cramer 1972  The Catcher  Kate 1973  Lisa, Bright and Dark  Margaret Schilling 1978  Little Mo  Jessamyn Connolly 1979  Nero Wolfe  rouva Rachael Bruner 1984  The Masks of Death  Irene Adler / rouva Norton
Televisio Vuosi Suomenkielinen nimi Alkuperäinen nimi Jakson nimi / jaksojen määrä Rooli1957  Schlitz Playhouse of Stars  Schlitz Playhouse of Stars  "For Better, for Worse"  cameorooli Se parhaiten nauraa...  General Electric Theater  "Bitter Choice"  majuri Edith Johansen1958  Playhouse 90  Playhouse 90  "The Right Hand Man"  Pat Bass Lux Playhouse  Lux Playhouse  "The Four"  Delphine Murphy Se parhaiten nauraa...  General Electric Theater  "Stopover"  Stella Rutledge1959  Wagon Train  Wagon Train  "The Kitty Angel Story"  Kitty Angel Riverboat  Riverboat  "A Race to Cincinnati"  Ellie Jenkins Zane Grey Theater  Zane Grey Theater  "Hand on the Latch"  Laura Fletcher1960  Checkmate  Checkmate  "Death Runs Wild"  Beatrice Martin Kipp The DuPont Show with June Allyson  The DuPont Show with June Allyson  "The Dance Man"  Louise Se parhaiten nauraa...  General Electric Theater  "Goodbye, My Love"  Ella Harley 1961  The United States Steel Hour  The United States Steel Hour  "The Shame of Paula Marsten"  cameorooli 1963  Hitchcock esittää  The Alfred Hitchcock Hour  "A Nice Touch"  Janice Brandt 1964  Tohtori Kildare  Dr. Kildare  "A Day to Remember"  Nora Willis 1965  The Loner  The Loner  "One of the Wounded"  Agatha Phelps 1966 Batman – Lepakkomies Batman  2 jaksoa  Zelda Suuri1967  5 jaksoa  Kasakoiden kuningatar Olga Cowboy Afrikassa  Cowboy in Africa  "Search for Survival"  Erica Holloway Kolme poikaani  My Three Sons  "Designing Woman"  Eileen Talbot1968  The F.B.I.  The F.B.I.  "Region of Peril"  Katherine Daly Tuomittu  Run for Your Life  "Life Among the Meat-Eaters"  Mona Morrison Virginialainen  The Virginian  "Nora"  Nora Carlton Etsivä Ironside  Ironside  "An Obvious Case of Guilt"  Carolyn White Pelin henki  The Name of the Game  "The Protector"  Magda Blaine1969  The Big Valley  The Big Valley  "The 25 Graves of Midas"  Hannah Etsivä Ironside  Ironside  "Programmed for Danger"  neiti Flynn Pelin henki  The Name of the Game  "The Bobby Currier Story"  Betty-Jean Currier 1969–1970  Marcus Welby, M.D.  Marcus Welby, M.D.  3 jaksoa  Myra Sherwood1970  Paris 7000  Paris 7000  "Beyond Reproach"  nainen Bracken’s World  Bracken’s World  "Diffusion"  Marian HarperPelin henki The Name of the Game  "The Takeover"  Magda Blaine "All the Old Familiar Faces"  Louise Harris1973  Marcus Welby, M.D.  Marcus Welby, M.D.  "A Necessary End"  Julie Langley Kirk Columbo  Columbo  "Haudattu menneisyys"; engl. "Requiem for a Falling Star"  Nora Chandler Cannon  Cannon  "He Who Digs a Grave"  pormestari Helen Blyth Love Story  Love Story  "All My Tomorrows"  Elaine McKinley Banacek  Banacek  "If Max Is So Smart, Why Doesn’t He Tell Us Where He Is?"  Leslie Lyle Mannix  Mannix  "The Deadly Madonna"  Victoria Page 1976  Rahanvaihtajat  Arthur Hailey’s the Moneychangers  4-osainen minisarja  Edwina Dorsey 1980  Hagen  Hagen  "The Straw Man"  Claudette1981  Eedenistä itään  East of Eden  3-osainen minisarja  Faye Lemmenlaiva  The Love Boat  2 jaksoa  Priscilla Crawford 1983–1986  Hotel  Hotel  75 jaksoa  Victoria Cabot 1985  Lemmenlaiva  The Love Boat  2 jaksoa  Helen Williams
Joitakin teatteriesiintymisiä Vuosi Näytelmän suomenkielinen nimi Näytelmän alkuperäinen nimi Rooli Teatteri Paikka 1936  Seen But Not Heard  Seen But Not Heard  Elizabeth Winthrop  Henry Miller’s Theatre Broadway, New York1938  There’s Always a Breeze  There’s Always a Breeze  Lita Hammond  Windsor Theatre Madame Capet  Madame Capet  Rosalie  Cort Theatre 1957  The Square Root of Wonderful  The Square Root of Wonderful  Mollie Lovejoy  National Theatre 1974  Noël Coward in Two Keys  Noël Coward in Two Keys  Maud Caragnani / Carlotta Gray  Ethel Barrymore Theatre

Lähteet

Aiheesta muualla

Anne Baxter NNDB:ssä
Baxter TCM Movie Databasessa 
Anne Baxter Internet Broadway Databasessa 
Baxter Hollywood Walk of Famen sivuilla 
Baxterien sukupuu 
Baxter Find a Gravessa 

Luokka:Yhdysvaltalaiset näyttelijät
Luokka:Yhdysvaltalaiset elokuvanäyttelijät
Luokka:Yhdysvaltalaiset teatterinäyttelijät
Luokka:Yhdysvaltalaiset televisionäyttelijät
Luokka:Oscar-palkinnon saajat
Luokka:Golden Globe -palkinnon saajat
Luokka:Vuonna 1923 syntyneet
Luokka:Vuonna 1985 kuolleet
Luokka:Hollywood Walk of Fame